Der er opstået endnu en forsinkelse på den cykelbro, der skal gå fra Bryggebroen og op til Dybbølsbro ved Fisketorvet.

Cykelbroen der skulle stå færdig i sidste halvdel af 2013 er endnu engang forsinket, og det forventes nu først at broen står færdig i april 2014.

Denne gang er det leverance af stål, der forsinker processen.

»Vi har fokus på at få cykelforbindelsen færdig hurtigst muligt i en tilfredsstillende kvalitet sammen med entreprenøren MT Højgaard, og det er selvfølgelig rigtig beklageligt, at der kommer en forsinkelse,« siger Jens Zøfting, Centerchef for Center for Anlæg i Københavns Kommune i en pressemeddelelse.

Næste punkt på dagsordenen er at forberede opsætningen af søjler, bro og rampe, men en præcis tidsplan kan man ikke sætte på projektet.

»Det, der er vigtigt nu, er at få forbindelsen klar så hurtigt som overhovedet muligt, så de mange fodgængere og cyklister på strækningen kan tage den i brug,« fortæller projektchef Finn Juel Hansen fra entreprenøren MT Højgaard, der på nuværende tidspunkt arbejder med en tidsplan, der siger, at forbindelsen er klar i april 2014.